Na temelju članka 31. Statuta Općine Jarmina („Službeni vjesnik“ Vukovarsko-srijemske županije 12/14.) i  Odluke Općinskog vijeća Općine Jarmina o osnivanju Savjeta mladih („Službeni vjesnik“ Vukovarsko-srijemske županije 23/14) Općinsko vijeće Općine Jarmina objavljuje
JAVNI POZIV
ZA ISTICANJE KANDIDATURE ZA
ČLANOVE SAVJETA MLADIH OPĆINE JARMINA

1. Pokreće se postupak izbora članova Savjeta mladih Općine Jarmina. Savjet mladih Općine Jarmina je savjetodavno tijelo Općinskog vijeća Općine Jarmina, koje se osniva u cilju aktivnog uključivanja mladih u javni život Općine Jarmina.

2. Savjet mladih broji 7 članova, uključujući predsjednika i zamjenika predsjednika.
U Savjet mladih mogu biti birane osobe s prebivalištem ili boravištem na području Općine Jarmina, u dobi od navršenih 15 do navršenih 30 godina života.

Članove Savjeta mladih bira Općinsko vijeće Općine Jarmina na vrijeme od tri godine.
Na temelju pisanih i obrazloženih kandidatura, članove Savjeta mladih i njihove zamjenike bira Općinsko vijeće Općine Jarmina temeljem Zakona o Savjetima mladih (NN 41/14) i Odluke o osnivanju Savjeta mladih Općine Jarmina.
Općinsko vijeće Općine Jarmina na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura za članove i zamjenike članova Savjeta mladih te tajnim glasovanjem bira članove i zamjenike članova Savjeta mladih.

Glasovanje se obavlja zaokruživanjem broja ispred onoliko kandidata na listiću koliko po Odluci o osnivanju Savjeta mladih ima članova Savjeta mladih.

U slučaju da nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta mladih.

3. Pravo predlaganja kandidata  za članove Savjeta mladih i njihove zamjenike imaju udruge koje su sukladno statutu ciljno i prema djelatnostima opredijeljene za rad s mladima i za mlade, učenička vijeća, studentski zborovi, pomladci političkih stranaka, sindikalnih ili strukovnih organizacija u Republici Hrvatskoj i neformalne skupine mladih od najmanje 30 mladih.

Ovlašteni predlagatelji kandidatura iz stavka 1. ovoga članka dužni su prilikom isticanja kandidatura za članove Savjeta mladih predložiti i zamjenika za svakog kandidata za člana Savjeta mladih.

4. Obrazac prijavnice zainteresirani predlagatelji mogu podignuti u prostorijama Općine Jarmina, V. Nazora 2 Jarmina ili na web stranici Općine Jarmina www.jarmina.hr.


5. Prijedlozi (prijavnice) kandidata za članove Savjeta mladih podnose se u pisanom obliku u  zatvorenoj kuverti  i dostavljaju na  adresu, Općina Jarmina, 32280 Jarmina, V. Nazora 2, sa naznakom „Javni poziv za izbor članova Savjeta mladih Općine Jarmina“.

6. Prijedlog mora biti potpisan od strane ovlaštene osobe predlagatelja i ovjeren pečatom. Predlagatelj je dužan uz prijedlog priložiti dokumentaciju iz koje je vidljivo da kandidati ispunjavaju uvjete iz ovog poziva.

7. Nepravovremeni i nepotpuni prijedlozi neće se uzeti u razmatranje.

8. Rok za dostavu prijedloga sa potpunom dokumentacijom je 02.veljače 2015. godine.
Rok za provjeru formalnih uvjeta prijavljenih kandidata  je 17. Veljače 2015.godine.
9. Javni poziv će se objaviti na oglasnoj ploči Općine Jarmina, web stranici Općine Jarmina te u  „Službenom vjesniku“  Vukovarsko-srijemske županije.
U Jarmini, 13. siječnja 2015. god. 
Predsjednik vijeća

Mario Rožić

